text: Lillebror møder profferne
  03 oktober 2012 kl. 15.08
  Esbjerg IF92 fra Jyllandsserien mod EfB fra superligaen. Resultatet synes givet på forhånd, men anfører Michael Rødgaard fra IF92 tog det afslappet, da han i eftermiddag inspicerede banen på Blue Water Arena.
  Han bedyrede, at han ikke er vant til at skrive autografer, men det gjorde han i dag. Han er heller ikke vant til direkte interviews i medierne, men i dag blev han interviewet af P4 Esbjerg sammen med sin formand, Ricard Lassen.
  Michael Rødgaard så frem til kampen og var glad for, at der endelig var mulighed for et lokalt opgør. Spillerne fra IF92 plejer at være på tilskuerrækkerne, men nu er de på banen, og det er en speciel fornemmelse. 
  EfBs træner, Jess Thorup, har sagt, at alt kan ske i en pokalkamp, og EfB stiller med det stærkeste hold.
  